A Vaschiebebauhnhof bsteht aus ana Eifoahgruppm, ana Reihungsgruppm und aus ana Ausfoahgruppm. Da aunkummande Zug foaht ois easchtas in'd Eifoahgruppm, nocha wean de Wogn vo ana Vaschublok iwa'n Ohruibeag druckt. De Wogn wean händisch ausanaund kupplt und de Weichn so gstööt, dass jeda Wogn aufs richtige Gleis ruit. Wogn mim gleichn oda ähnlichn Züü kumman aufs söwe Gleis. Waun a Zug laung gnua is, wiad a in'd Ausfoahgruppm gschobn, duat wean de Papiadln eastööt und a neiche Lok draunghängt, bevura weida foahn kau.